Nafarroako Parlamentuko Mahaiak, 2021eko irailaren 6an egindako bilkuran, Eledunen Batzarrari entzun ondoren, honako erabaki hau hartu zuen, besteak beste:

**1.** Izapidetzeko onartzea Nafarroako Alderdi Sozialista eta Geroa Bai talde parlamentarioek eta Izquierda-Ezkerra talde parlamentario mistoak aurkezturiko mozioa, zeinaren bidez Espainiako Gobernua premiatzen baita aukera-berdintasuneko agentearen figuraren ziurtagiri profesionala onets dezan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Eskubide Sozialetako Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2021eko irailaren 6an

Lehendakaria: Unai Hualde Iglesias

MOZIOAREN TESTUA

Behean sinatzen duten talde parlamentarioek, Legebiltzarreko Erregelamenduan xedatuaren babesean, honako mozio hau aurkezten dute, Eskubide Sozialetako Batzordean eztabaidatzeko:

Zioen azalpena

2009an Berdintasun Ministerioak Federación Estatal de Asociaciones Profesionales de Agentes y Promotoras de Igualdad de Oportunidades elkarteari eskatu zion Estudio de la situación actual de la figura de Agente de Igualdad de Oportunidades de Mujeres y Hombres en España, y propuestas para Ia certificación profesional agiria eguneratzea.

Aipatu agirian jasotzen den bezala, emakumeen eta gizonen aukera-berdintasuna egiazkoa eta eragingarria izateko prozesuari gehitu behar dizkiogu hura azkartuko duten pertsonak, ekintzak eta metodoak. Prozesu horren gako bat da berdintasun-agentea, berdintasunaren alorreko prestakuntza espezializatua eta aditua duelako. Halatan, modu profesionalean eskaintzen du aholkularitza, diagnostikoak, proposamenak, informazioa, diseinua eta bultzada abiarazi eta ebaluatu aldera emakumeen eta gizonen arteko berdintasunerako politikak.

Berdintasun-agenteak 80ko hamarkadatik ari dira lanean berdintasunaren alorrean. Ibilbide horrek guztiak egiaztatzen du berdintasun-agentearen lanbideak erabateko garrantzia duela generoaren arloko politika publikoak, nazioarteko erakundeek zein Estatuko, Nafarroako eta tokiko administrazioek bultzatzen eta sustatzen dituztenak, aurrera eraman daitezen epe labur, ertain eta luzean kalitate-bermeekin, haien eraginkortasuna eta efizientzia bermatzen dituztelako.

Esparru pribatuan eta sozialean ere beharrezkoa da figura profesional hori, aholkularitza eta laguntza emateko, enpresa politiketan eta eta hirugarren sektoreko programa eta proiektuetan genero ikuspegia txertatzeari begira.

Araudiaren aldetik, 3/2007 Lege Organikoak arautzen du emakumeen eta gizonen arteko tratu eta aukera berdintasunaren printzipioa eta hura sartzea botere publiko eta administrazio guztien jarduketa guztietan.

Prestakuntzaren aldetik, unibertsitateek prestakuntzako proposamenak dituzte graduondoko programetan. Era berean, Europako proiektuak izan ditugu figura profesional hori sustatzeko eta egonkortzeko plataforma gisa.

Hala ere, gaitasun profesionalak erabat definituta badaude ere, oraindik baditugu aniztasun eta desberdintasuneko edukiak eta profilak, premiazko sistematizazioa, antolaketa eta definizioa behar dutenak, adostuak, barneratzaileak eta gaian zeresana duten erakunde eta pertsona guztiek aitortuak. Alderdi hori beteko litzateke aukera-berdintasuneko agentearen figuraren ziurtagiri profesionalarekin.

Horixe eskatzen ari da duela hainbat urte Federación Estatal de Asociaciones Profesionales de Agentes y Promotoras de Igualdad de Oportunidades elkartea, bai eta Asociación Profesional de Agentes de Igualdad en Navarra-NABALE elkarteak ere, zeinek erreibindikatzen baitute sektorearen profesionalizazioa eta espezializazioa, berdintasun politiken kudeaketa profesionalerako.

Berdintasun-agenteek unibertsitate-prestakuntza dute eta generoaren arloko espezializazioa; hartara, gaitasuna dute jarduera profesional konplexuen multzo zabal batean eta testuinguru askotan. Horretarako elkartu behar dira aldagai teknikoak, zientifikoak, ekonomikoak eta antolaketakoak, ekintzak planifikatzeko eta proeiktuak, prozesuak, produktuak edo zerbitzuak definitzeko edo garatzeko.

Beharrezkoa eta premiazkoa da figura profesional hori arautzea, ekidite aldera administrazio publikoetan eta enpresen arloan gertatzen den profilen intrusismoa, genero-berdintasunerako politikei dagokienez.

Hori guztia dela-eta, honako erabaki proposamen hau aurkezten dugu:

1. Nafarroako Parlamentuak Espainiako Gobernua premiatzen du aukera-berdintasuneko agentearen figuraren ziurtagiri profesionala onets dezan, errege dekretu bat prestatu eta argitaratuz, honako hauek bilduta:

– Ikasketa ofizialen antolamendua ezartzen duen urriaren 29ko 1393/2007 Errege Dekretuak jasotzen dituen parametroak.

– Prozesu bat ezartzea jarduna aukera berdintasunaren esparruan betetzen ari diren profesionalek bildutako esperientzia eta lortutako prestakuntza homologatzeko, Europako Goi Mailako Esparruan unibertsitateko irakaskuntzen egitura hori onetsi baino lehen.

– Ikasketa planek gainditu beharreko jarraibideak, baldintzak eta egiaztatzeko eta akreditatzeko prozedura ezartzea, aukera-berdintasuneko agenteen gaitasun profesionala ziurtatzen duten tituluak lortzeari begira.

– Ebaluaziorako prozeduraren ibilbiderako proposamen bat, emakumeen eta gizonen aukera-berdintasuneko agenteen prestakuntza egiaztatzeko, master mailako graduondoko programaren bidez: Unibertsitateko master ofiziala, politika publikoetara bideratua, ikasi beharreko gaietako hamar modulurekin, zeinak irakatsiko baitira irakaskuntza presentzialean, erdipresentzialean edo online, eta lan bat idaztea ere sartuta.

2. Nafarroako Parlamentuak Nafarroako Gobernua premiatzen du berdintasunaren lurralde arteko batzordean lan egin dezan, aipatu arauketa lehenbailehen izateko.

Iruñean, 2021eko abuztuaren 26an

Foru parlamentariak: Nuria Medina Santos, Jabi Arakama Urtiaga eta Marisa de Simón Caballero